Bellissimo! Jaco Jacobs doen dit in Italiaans! | LAPA Uitgewers
by LAPA Uitgewers on May 23rd, 2018 Tweet
LAPA Uitgewers is trots om aan te kondig dat vertaalregte vir Jaco Jacobs se bekroonde jeugroman ’n Goeie dag vir boomklim pas deur nog ’n groot internasionale uitgewery opgeraap is.
Die Italiaanse uitgewery Rizzoli het suksesvol teen ’n mededingende uitgewershuis gebie om die Italiaanse vertaalregte vir Jaco se boek te bekom.
Rizzoli is een van die grootste uitgewerye in Italië en wêreldbekende skrywers soos John Green (The Fault in Our Stars), Cressida Cowell (How to Train Your Dragon) en Michael Morpurgo (War Horse) se boeke word deur hulle in Italiaans uitgegee.
“Ek is steeds ietwat verstom,” sê Jaco, “en natuurlik baie dankbaar. Dit is ’n ongelooflike voorreg om te sien hoe Marnus en Leila, die twee hoofkarakters in my storie, die kans kry om nou regoor die wêreld te gaan boomklim!”
’n Londense uitgewery, Oneworld Publications, het ’n Goeie dag vir boomklim verlede maand wêreldwyd in Engels gepubliseer. Die boek is tans ook in Suid-Afrika te koop as A Good Day for Climbing Trees.
In Oktober verskyn nog een van Jaco se boeke, Oor ’n motorfiets, ’n zombiefliek en lang getalle wat deur elf gedeel kan word, oorsee as A Good Night for Shooting Zombies.
’n Goeie dag vir boomklim was in 2016 die wenner van die kykNET/Rapport-prys se filmkategorie. Filmregte vir die boek is sedertdien aan M-Net toegeken.
Tags: Afrikaans, Awards, Fiction, Jaco Jacobs, Jeug, Jeugroman, LAPA Uitgewers, Oneworld Publication, Rizzoli Publishers, South Africa, Tienerfiksie, Tieners, YA, Youth, ’n Goeie dag vir boomklim
« Dié tienerboek oor skape, die stil agterpaaie van die Karoo en selfontdekking uit die pen van Jaco Jacobs sal jou anders laat kyk na die lewe, of jy nou 11 of 111 is
Die versmorende effek van die huishoudelike alledaagse is die hoofbron van konflik in Elsa Hamersma se domestic noir roman, Die Mense Langsaan »